Simon Emil Ammitzbøll (RV), 2008-05-20:
Dansk Folkeparti har stillet en forespørgsel, der drejer sig om, om det er lykkedes at reducere kriminalitet, herunder vold, der begås af udlændinge her i landet, og beder regeringen om at dokumentere sine resultater og spørger, om der er brug for en forstærket indsats.
Det er en meget spændende forespørgsel.
Jeg må sige, at hvis det havde været mig selv, der havde været ordfører for forespørgerne, havde jeg nok stillet den til justitsministeren og ikke til integrationsministeren, men det er jo et valg, man kan træffe, og Dansk Folkeparti har selvfølgelig sin frie ret til at træffe det valg.
Men for Det Radikale Venstre er kriminalitet kriminalitet, lige meget hvem der begår den, og vi mener, at det sorterer under justitsministeren.
Med et Viggo Hørup-citat kunne man spørge sig selv: Hvad skal det nytte?
For det har jo ikke nyttet, det har ikke gjort den store, afgørende forskel.
Man kan vælge at imødegå kriminalitet på to måder - nok på flere i virkeligheden, men på to afgørende måder; enten kan man tale om, hvordan vi straffer dem, der begår kriminaliteten, eller også kan man se på, hvordan vi kan forebygge kriminaliteten.
For os i Det Radikale Venstre er det mest afgørende, at vi får forebygget kriminalitet, så vi får så få ofre som muligt.
Hvis man mindsker kriminaliteten, bliver der færre ofre.
Det er den sikreste måde at få færre ofre på, man overhovedet kan bruge.
Vi synes, at der er brug for at se på forebyggelse.
Det Radikale Venstre var sammen med SF, Ny Alliance og regeringen med til at vedtage en fælles vedtagelse ved forespørgselsdebatten om F 9 tidligere i år.
Der blev vi bl.a. enige om, at der skulle være en tidligere og mere effektiv forebyggelsesindsats sammen med en række strammertiltag, som vi allernådigst gik med til.
Alle strammertiltagene er gennemført fra regeringens side, der har været en flot effektivitet, det er virkelig dygtigt arbejde.
Forebyggelsesdelen, vi blev enige om, har vi ikke set noget til endnu.
Der er altså en skævhed i, hvordan man tager de hårde initiativer, og hvad man gør i forhold til det forebyggende, og det synes vi er ærgerligt.
Til sidst vil jeg også godt lige bemærke, at det selvfølgelig er interessant at diskutere den kriminalitet, der begås af udlændinge bosiddende her i landet, men det ville også være interessant at få en diskussion af den kriminalitet, der begås imod udlændinge bosiddende eller opholdende sig her i landet - kvindehandel m.v.
Men for os er det i den diskussion, der er rejst, forebyggelsen, der er det vigtige.
Vi synes, at man skal gøre noget ude i kommunerne, ude i skolerne, give friere rammer, flere muligheder for at eksperimentere med løsningsforslagene.
Det sidste er vi enige med SF og Enhedslisten om, og derfor skal jeg på vegne af Det Radikale Venstre, SF og Enhedslisten fremsætte følgende:
Forslag til vedtagelse »Folketinget opfordrer regeringen til at opprioritere den forebyggende indsats mod kriminalitet, herunder at sikre - kommunernes grundlag for en tidligere forebyggende indsats, bl.a. socialrådgivere ud på folkeskolerne, - bedre betingelser for SSP, - at der kan gennemføres kvarterløftprojekter i udvalgte boligområder, - mere viden om årsager til unges kriminalitet, herunder om forældrene har været udsat for tortur, været i flygtningelejre, i krig m.v., og - professionel rådgivning til skolerne vedrørende generationskonflikter.«